Document ID: 31989R1315

*****
ΚΑΝΟΝΙΣΜΟΣ (ΕΟΚ) αριθ. 1315/89 ΤΗΣ ΕΠΙΤΡΟΠΗΣ
της 12ης Μαΐου 1989
για την τροποποίηση του κανονισμού (ΕΟΚ) αριθ. 1031/78 περί των λεπτομερειών εφαρμογής σχετικά με τις εισαγωγές ορύζης στη Ρεϋνιόν
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς ρυζιού (1), όπως τροποποιήθηκε τελευταία από τον κανονισμό (ΕΟΚ) αριθ. 2229/88 (2), και ιδίως το άρθρο 11α παράγραφος 6,
Εκτιμώντας:
ότι κατά τη διάρκεια των τελευταίων εβδομάδων υποβλήθηκαν αιτήσεις επιδοτήσεως για παραδόσεις ρυζιού στη Νήσο της Ρεϋνιόν που αφορούν μη κανονικές ποσότητες· ότι οι αιτήσεις αυτές εκτός του ότι δεν δικαιολογούνται από τις απαιτήσεις της Νήσου της Ρεϋνιόν, είναι δυνατόν να θίξουν τα συμφέροντα της βιομηχανίας μεταποιήσεως ρυζιού στην περιοχή αυτή και φαίνεται ότι υποβάλλονται με κερδοσκοπικό σκοπό έχοντας υπόψη την τροποποίηση του καθεστώτος της εν λόγω επιδοτήσεως που προβλέπεται από την πρόταση που έγινε για το σκοπό αυτό από την Επιτροπή·
ότι για την αντιμετώπιση της καταστάσεως αυτής θα πρέπει να ληφθούν τα κατάλληλα μέτρα για να σταματήσουν τέτοιες κερδοσκοπικές κινήσεις, τροποποιώντας ορισμένες διατάξεις του κανονισμού (ΕΟΚ) αριθ. 1031/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1533/86 (4)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1031/78 τροποποιείται ως εξής:
1. Το κείμενο του άρθρου 3 παράγραφος 8 αντικαθίσταται από το ακόλουθο κείμενο:
«Το έγγραφο επιδοτήσεως ισχύει από την ημερομηνία εκδόσεώς του κατά την έννοια του άρθρου 21 του κανονισμού (ΕΟΚ) αριθ. 3719/88 της Επιτροπής (*) έως το τέλος της επόμενης τρίτης εργάσιμης ημέρας.
(*) ΕΕ αριθ. L 331 της 2. 12. 1988, σ. 1.»
2. Το άρθρο 6 καταργείται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Μαΐου 1989.

Labels: 3
18
17